སྤྱིར་ཡུལ་སྐད་ཅེས་པའི་ཐ་སྙད་འདིའི་ཐོག་མའམ་ཆེས་གལ་ཆེ་བའི་བསྟན་དོན་ནི་ཡུལ་ཁམས་ཀྱི་འགྱུར་བ་དེ་ཡིན་པས་ཨ་མདོའི་ཡུལ་སྐད་བཤད་པ་ལ།ཐོག་མར་ཨ་མདོའི་མངའ་ཁོངས་ཤེས་དགོས་ཏེ།མདོ་སྨད་པ་དགེ་འདུན་ཆོས་འཕེལ་མཆོག་གིས།ཁམས་དང་ཨ་མདོ་བསྡོམས་པའི་ཤར་ཕྱོགས་ཀྱི་ཡུལ་བྱིངས་ལ་ཁམས་ཞེས་གྲགས་ཤིང་།ཁམས་ནི་ས་མཐའ་ལ་བྱས་པ་སྟེ།མཐའི་རྒྱལ་ཕྲན་ལ་ཁམས་ཀྱི་རྒྱལ་ཕྲན་དུ་འབོད་པ་ལྟ་བུའི།ཞེས་གསུངས་པ་ལྟར།བོད་ཀྱི་ཡུལ་དབུས་ཀྱི་ཆ་ལ་དབུས་དང་།ཡར་ཀླུང་གཙང་པོའི་འབབ་རྒྱུན་གྱི་ཡུལ་གྲུ་རྒྱ་ཆེན་པོ་དེ་ལ་གཙང་པོའི་མིང་ཟུར་ལས་དྲས་ཏེ་གཙང་དུ་བཏགས།ཤར་ཕྱོགས་ཀྱི་ཡུལ་མཐར་མཆིས་པའི་ཡུལ་བྱིངས་ལ་མདོ་ཁམས་ཞེས་འབོད་པ་ལའང་སྟོད་སྨད་ཀྱི་ཆ་གཉིས་ཏེ།སོག་ལ་སྐྱ་བོ་མན་ཆད་ནས་རྨ་ཆུའི་ཁུག་པ་ཡན་ལ་མདོ་སྟོད་མིའི་ཆོལ་ཁ་དང་།དེ་ནས་རྒྱའི་མཆོད་རྟེན་དཀར་པོ་ཡན་ལ་མདོ་སྨད་རྟའི་ཆོལ་ཁར་བྱེད་པ་ལས།མདོ་སྨད་ཀྱི་ཆ་འདི་ལ་ཨ་མདོ་ཞེས་ཀྱང་བྱ་བ།དུང་དཀར་རིན་པོ་ཆེས།མདོ་སྨད་ཅེས་པའི་མདོ་སྔོན་འཇུག་སྒྲ་དག་པོར་ཀློག་སྐབས་ཨ་སྒྲ་ཞིག་སྔོན་ལ་རང་ཤུགས་ཀྱིས་ཐོན་པ་ཙམ་ཡིན་ཞེས་དང་།མདོ་སྨད་ཆོས་འབྱུང་དུ།འབྲི་ཆུའི་སེ་བོའི་ལུང་རིང་བརྒལ་བའི་བ་ཡན་ཧ་རིའི་རྒྱབ་ངོས་ཨ་ཆེན་གངས་རྒྱབ་ཀྱི་རི་དང་།མདོ་ལ་གཉིས་ཀྱི་མིང་བསྡོམས་པས་དེ་མན་ཆད་ལ་ཨ་མདོ་ཟེར།ཞེས་གསུངས་པ་ལྟར།སྔོན་གྱི་དུས་སུ་ཚོང་ཁ་བདེ་ཁམས་སུ་གྲགས་པ་ལ་ད་ལྟར་ཨ་མདོ་ཞེས་བྱ་མོད།དེ་ནི་འདིར་བསྟན་གྱི་སྐད་ཆའི་ཁྱབ་ཁོངས་ཀྱི་དབང་དུ་བྱས་པའི་ཡུལ་རིས་དང་ཅུང་ཟད་མི་འདྲ་སྟེ།མི་རིགས་ཤིག་གི་སྤྱི་མཐུན་གྱི་སྐད་ཆ་ལ་དུས་ཀྱི་འཕེལ་འགྱུར་དང་ས་གཤིས་གནས་བབས་ཀྱི་དབང་གིས།ཡི་གེའི་བཀླག་གདངས་དང་།ཐ་སྙད།སྒྲའི་སྦྱོར་ཚུལ་སོགས་ཀྱི་ཆ་ལ་ཡུལ་གྱི་ཁྱད་པར་ཅུང་ཟད་རེ་བྱུང་བ་དེ་ལ་ཡུལ་སྐད་ཅེས་བྱ་ཕྱིར།འདིར་དེའི་དབང་དུ་བསྟུན་ན།རང་རེའི་བོད་འདིར་ཡུལ་སྐད་ཆེན་པོ་གསུམ་དུ་བྱེད་པ་སོ་སོའི་ཁྱབ་ཡུལ་ནི།ད་ལྟའི་བོད་རང་སྐྱོང་ལྗོངས་ཁོངས་ཡུལ་གྲུ་ཕལ་ཆེ་བ་ནི་དབུས་གཙང་སྐད་ཀྱི་ཁྱབ་ཡུལ་དང་།བོད་ལྗོངས་ཀྱི་ཆབ་མདོ་དང་།སི་ཁྲོན་གྱི་དཀར་མཛེས།ཡུལ་ནན་གྱི་བདེ་ཆེན།མཚོ་སྔོན་གྱི་ཡུལ་ཤུལ།ཀན་སུའུའི་ཅོ་ནེ།ཐེ་བོ།འབྲུག་ཆུ་བཅས་ཡུལ་ཁོར་རྒྱ་ཆེན་པོ་རུ་ཁམས་སྐད་འཆད་པ་དང་།མཚོ་སྔོན་གྱི་བོད་རིགས་ས་ཁུལ་ཕལ་ཆེ་བ་དང་།སི་ཁྲོན་རྔ་བ་ཁུལ་གྱི་ཡུལ་གྲུ་ཁག་ཅིག་དང་།ཀན་སའུའི་ཀན་ལྷོ་དང་དཔའ་རིས་སོགས་ཀྱི་ཡུལ་གྲུ་རྣམས་ནི་ཨ་མདོའི་སྐད་ཀྱི་དབང་རིས་སུ་བྱེད་པས།སྐབས་འདིར་ཨ་མདོའི་ཡུལ་སྐད་གྱི་ཁྱབ་ཡུལ་དུ་གཏོགས་པའི་མགོ་ལོག་དང་།མཚོ་ལྷོ།རྨ་ལྷོ།ཀན་ལྷོ་སོགས་ཀྱི་སྐད་ལ་གཞིར་བརྟེན་ཏེ།ཡུལ་གྲུ་འདིའི་བོད་སྐད་ཀྱི་ཁྱད་ཆོས་རིགས་ཙམ་བརྗོད་པ་ལ་འཇུག་གོ།